**Overordnede principper for Ungebyrådet**

**Formål og aldersgruppe:** Ungebyrådet skal arbejde for inddragelse af alle børn og unge i Fredericia Kommune. Det skal præciseres, at Ungebyrådet tjener et alment formål omkring inddragelse, indflydelse og medborgerskab.

Man er valgbare og stemmeberettigede til Ungebyrådet fra 7. kl. til og med det 17. år.

**Forankring og organisering:** Ungebyrådet organiseres under Børne- og Skoleudvalget. Administrativt forankres Ungebyrådet under Direktøren for velfærd, som udpeger en ansvarlig i chefgruppen. Den ansvarlige chef bemyndiges til at udpege en **udviklingsgruppe,** hvor også eksterne interessenter kan indgå. Politisk/økonomisk er Ungebyrådet organiseret under Børne – og Skoleudvalget.

**Valg til Ungebyrådet:** Ungebyrådet skal afspejle antallet af medlemmer i Fredericia Byråd og skal derfor bestå af 21 unge.

Alle unge, der på valgdagen er i aldersgruppen fra 7. klasse til det 17. år, kan opstille til Ungebyrådet. Medlemmerne vælges blandt unge i hele Fredericia Kommune, og valgperioden er på to år og gælder alle medlemmer.

Hvert andet år konstituerer Ungebyrådet sig på ny, og der vælges en ungeborgmester og to ungeviceborgmestre. Disse tre, af Ungebyrådet valgte unge, udgør Ungebyrådets forretningsudvalg.

**Ungebyrådets selvstændighed:** Ungebyrådet drøfter, hvordan de vil arbejde (plenum, udvalg, gæsteoplæg osv.) med inspiration fra ”kompetente voksne” og den kommunale forvaltning. Ungebyrådet afgør selv, hvad de vil drøfte på møderne.

**Mødestruktur:** Ungebyrådets møder skal så vidt muligt finde sted i dagtimerne fordelt ligeligt på skoletid og fritid. Mødeaktivitet, hvor hele Ungebyrådet deltager, foregår som udgangspunkt i byrådssalen.

**Mødeindhold:** Der skal kompetente, engagerede voksne/unge til at fremlægge sager og indhold, som ikke kun må bestå af papir og dagsordener. Dagsordner udsendes 14 dage før mødet og ikke i forbindelse med ferier, således at medlemmer kan nå og drøfte indholdet i deres baggrundsgrupper.

**Kobling til det ”rigtige” byråd:** Ungebyrådet skal have indsigt i og høringsret i de sager Byrådet behandler på børn- og ungeområdet, dog med undtagelse af ”lukkede sager”. Fredericia Byråd kan henvende sig til Ungebyrådet med ønske om at en sag drøftes. Ungebyrådet mødes 1 til 2 gange årligt med repræsentanter for Byrådet og Børne- og Skoleudvalget. Endvidere kan Ungebyrådet mødes med øvrige fagudvalg efter behov.

Ungeambassadørerne sikrer at Ungebyrådet får indsigt i Fredericia Byråds arbejde. Ungeambassadørerne skal endvidere understøtte og kvalificere Ungebyrådets arbejde med det formål at sikre en kobling mellem de to byråd.